LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS DRAUDIMO ĮSTATYMO PAKEITIMO ĮSTATYMO PROJEKTO

2012-10-11 Nr. XIP-4679(2)

Vilnius

Vertindami projektą dėl jo atitikties Konstitucijai, įstatymams, Europos Sąjungos teisės aktams ir juridinės technikos taisyklėms, teikiame šias pastabas:

1. Projekto 1 straipsnyje nauja redakcija dėstomo įstatymo (toliau – nauja redakcija dėstomo įstatymo) pavadinime žodžius ,,LIETUVOS RESPUBLIKOS“ ir ,,ĮSTATYMAS“ rašyti atskirose eilutėse centre.

2. Nauja redakcija dėstomo įstatymo 2 straipsnio 20 ir 62 dalyse iš jose apibrėžiamų terminų pavadinimų išbrauktini atitinkamai žodžiai skliaustuose „(holdingo)” ir „(dukterinė)”, nes be atskiro paaiškinimo negalima suprasti, kad tai nėra atitinkamo termino dalis. Siekiant Biudžeto ir finansų komiteto (pagrindinio komiteto) 2012 m. rugsėjo 26 d. išvadoje Nr.109-P-30 nurodyto tikslo – „išlaikyti ryšį su kitais galiojančiais teisės aktais ir kitais dokumentais, kuriuose vartojami terminai „holdingo įmonė” ir „dukterinė įmonė””, siūlytina nurodytas straipsnio dalis papildyti atitinkamais sakiniais, nurodant, kad kituose įstatymuose vartojami terminai „draudimo kontroliuojančioji (holdingo) įmonė” ir „dukterinė įmonė” turi tą pačią reikšmę, kaip ir apibrėžtieji šiose dalyse.

3. Nauja redakcija dėstomo įstatymo 26 straipsnio 12 dalyje vartojamas vertinamojo pobūdžio terminas „reguliariai”. Siūlytina atskleisti šio termino prasmę arba nurodyti subjektą, kuris turi teisę nustatyti reguliarumą, ir įpareigoti jį šią informaciją viešai paskelbti.

4. Nauja redakcija dėstomo įstatymo 30 straipsnio 4 dalies nuostatos tobulintinos. Lietuvos Respublikos įstatymu negali būti reglamentuojami visuomeniniai santykiai, susiklostantys kitose valstybėse (konkrečiu atveju - nustatoma, kokia tvarka Lietuvos priežiūros institucija gali veikti kitoje valstybėje) net ir tais atvejais, kai į nacionalinę teisę yra perkeliamos Europos Sąjungos atitinkamo teisės akto nuostatos. Lietuvos Respublikos įstatymu gali būti nustatyta, kokiais atvejais ir kokia tvarka Lietuvoje atitinkamas funkcijas gali vykdyti kitos valstybės priežiūros institucija.

Analogiška pastaba taikytina ir nauja redakcija dėstomo įstatymo 65 straipsnio 2 dalies nuostatoms.

5. Nauja redakcija dėstomo įstatymo 179 straipsnio 5 punktas, kiek tai susiję su draudimo brokerių teise gauti lėšas iš „nevalstybinių organizacijų”, tobulintina, nes nėra aišku, kokios organizacijos turimos omenyje. Atkreiptinas dėmesys, kad nurodyta sąvoka kituose įstatymuose apibrėžiama tam tikru tikslu, kuris nesutampa su vertinamos normos tikslu – pvz., Lietuvos Respublikos dokumentų ir archyvų įstatyme nurodyta sąvoka apibrėžta tikslu sudaryti teisines prielaidas dokumentams efektyviai valdyti. Siūlytina nurodytos sąvokos atsisakyti, jeigu turimos omenyje „nevalstybinės organizacijos” – juridiniai asmenys, nes pagal nauja redakcija dėstomo įstatymo 179 straipsnio 3 punktą brokerių rūmų pajamų šaltiniu gali būti bet kokio fizinio ir juridinio asmens perduotos lėšos ir turtas. Jeigu turimos omenyje kitų valstybių organizacijos, neturinčios juridinio asmens teisių, projekto nuostata atitinkamai redaguotina.

Teisės departamento direktorius Andrius Kabišaitis

M. Masteikienė

D. Petrauskaitė

I. Šambaraitė

D. Zebleckis